Tom Behnke (FP), 1999-05-11:
Efter den debat, der har været om hr. Keld Albrechtsens indlæg, må man jo igen konstatere: Hvor er det dog skønt, at Enhedslisten ikke var opfundet, dengang man lærte at bruge ilden, for havde Enhedslisten eksisteret dengang, havde den simpelt hen forbudt, at man overhovedet benyttede sig af ild, og tænk bare, hvor stor gavn vi har af den i dag.
Men sådan er det jo med fagre nye verden: Der er altid nogle, der spræller imod og ikke vil være med til noget som helst, men heldigvis er der andre, der siger: Lad os prøve, og lad os få det bedste ud af det. Når vi taler om WTO, er nøgleordet jo frihandel.
Frihandel er hele forudsætningen for udviklingen, globalt og nationalt.
Så sent som i går aftes var der en længere tv-udsendelse om nogle arkæologiske udgravninger, og vi kunne se, at for flere tusinde år siden handlede man sammen på tværs af landegrænserne.
Det gør vi såmænd også i dag, og det vil vi også gøre i fremtiden.
Der er heller ikke nogen tvivl om, at når vi kigger på ulandene, er deres eneste mulighed for at komme med og gennemgå en udvikling, at der bliver mulighed for at handle på tværs af landegrænserne; at ulandene får mulighed for at handle med ilandene og omvendt, for ellers så har de ganske enkelt ikke en jordisk chance for at komme videre og for at udvikle sig.
Der er heller ingen tvivl om, at når vi taler om frihandel, vil der opstå stridigheder fra tid til anden.
Der vil være lande, der bliver uenige om, hvilke produkter der må sælges og købes på tværs af landegrænserne, og det er jo de stridigheder, der gør, at vi ikke kan have det fuldstændige anarki og sige, at alting skal være frit.
Med hensyn til debatten om, at produkterne skal være mærkede, og at det så må være op til forbrugeren selv at vælge, er der ingen tvivl om, at vi i Fremskridtspartiet er ganske enige i, at det bør være forbrugeren selv, der vælger, hvad han ønsker at købe.
Men forudsætningen for, at man kan træffe et valg som forbruger, er, at varerne er mærkede, og derefter må man så træffe sit valg. Det forslag til vedtagelse, som et flertal af partierne har fremsat, forhindrer ikke, at man fremover mærker varerne.
Det forhindrer ikke, at forbrugerne fremover får et frit valg og selv kan vælge, og derfor kan vi i Fremskridtspartiet også stå bag det forslag til vedtagelse, som vi har været med til at fremsætte, og hvor vi fra Folketingets side opfordrer regeringen til en omfattende frihandelsrunde i WTO, hvor der satses på den internationale frihandel og en styrkelse af den globale økonomi, som ikke bare er hele forudsætningen for, at alle lande kan komme op på et højere niveau, men også for, at vi kan skabe både vækst og beskæftigelse i Danmark. Der er heller ingen tvivl om, at det er vigtigt, at man under de forhandlinger sikrer et effektivt tvistbilæggelsessystem, som det hedder.
Det er også væsentligt, som jeg selv har understreget, og som det også står i forslaget til vedtagelse, at mindre udviklede lande får mulighed for at afsætte deres varer i ilandene, har mulighed for at handle med ilandene.
Det er hele forudsætningen for deres fremgang og muligheder for at blive lande med bedre udvikling, vækst og beskæftigelse. Når vi taler om frihandel, har vi i Fremskridtspartiet heller ikke noget imod, at der lægges et sæt spilleregler ind, som siger, at der også skal tænkes på miljøet, der skal tænkes på forbrugerne, der skal tænkes på sundhed, dyrevelfærd, arbejdstagerrettigheder og for så vidt mange andre ting. Det er ret væsentligt, når vi laver disse fælles spilleregler, at der bliver tale om en reel frihandel, og med hensyn til konkurrenceregler for at undgå monopoldannelse tror jeg ikke, man kan finde ret mange områder, hvor det vil være muligt at lave monopoldannelse.
Men uanset det er det alligevel meget godt at få det punkt med, for den dag, hvor der skulle opstå et område, hvor der kommer et monopol, har man så allerede reglerne klar til at kunne håndtere den situation.
Man kan lige så godt være på forkant og få de regler med allerede nu.
Det sidste punkt i forslaget til vedtagelse taler om, at der skal være øget åbenhed om, hvad der foregår i WTO.
Det ser vi også meget gerne, og derfor har vi i Fremskridtspartiet sagt ja til at være medforslagsstillere til forslaget til vedtagelse, som vi ser frem til vil blive vedtaget inden ret længe.